L-Awtorità tal-Ambjent u l-Ippjanar (MEPA) fasslet policy ġdida dwar zvilupp mixtieq fi Triq id-Dejqa u l-Biċċerija l-Antika, fil-Belt. L-għan ta’ din il-policy hu li din l-parti tal-Belt tinbidel f’ċentru multi kulturali u ta’ kreattività. Strada Stretta kif jixhed isimha hija waħda mill-idjaq toroq tal-kapitali, li bilkemm tilħaq l-erba’ metri fil-wisa’. B’tul ta’ kważi 700 metru, din it-triq fil-qalba tal-Belt, parallela ma’ Triq ir-Repubblika, taqsam l-itwal parti tal-Belt mit-Tramuntana sa Nofsinhar. Mal-medda ta’ snin, Triq id-Dejqa intfiet u spiċċat f’telqa u abbandun, speċjalment fil-parti t’isfel. L-Awtorità tal-Ambjent u l-Ippjanar nediet policy għall-ippjanar ta’ din it-triq u l-biċċerija l-antika, bil-għan li jerġgħu jieħdu l-ħajja u jkunu ċentru ta’ attività multi-kulturali u ta’ kreattività. Il-Perit Joseph Scalpello qal li din il-policy għandha tieħu post dik li hemm bħalissa li taqsam Triq id-Dejqa f’żewġ żoni: iż-żona residenzjali u ż-żona kummerċjali. “Aħna ħassejna li m’hemmx għalfejn isir din id-distinzjoni jiġifieri Srait Street tiġi żona waħda u iktar jagħmel sens fil-kuntest tal-lum u kif semmejt fil-kuntest tal-istrateġija tal-Gvern li rather than just being a town centre ikun a very specialised hub. Din hija xi ħaġa long term jiġifieri mhux se ssir mil-lum għal għada pero normalment it takes about ten to 15 years,” spjega l-Perit Scalpello. Il-Perit Scalpello qal li l-policy tipproponi li fil-qalba ta’ din iż-żona bejn Triq Santa Luċija u Triq San Kristofu jkun hemm diversi attivitajiet bħal bars u postijiet tal-mużika, spażji għal wirjiet u akkomodazzjoni turistika, studios għall-użu ta’ tagħlim u ħwienet individwali. Qal li diġa hemm interess biex f’dan il-‘hub’ ikun hemm mużew tal-moda u ’boutique hotels’. L-iżvilupp li se jsir fi Triq id-Dejqa għandu jkun konformi mal-karattru tat-triq, fil-fatt tabelli, kitba murali jew riklami miżbugħa għandhom jfakkru l-memorji marbuta mal-istorja ta’ din it-triq. Fl-istess policy il-MEPA inkludiet il-Biċċerija l-Antika, fuq wara tal-Berġa tal-Baviera fin-naħa t’isfel tal-Belt. Din hi waħda mill-ewwel binjiet tal-Belt Valletta, li maż-żmenijiet għaddiet minn ħafna tibdiliet mill-użu oriġinali bħala biċċerija fl-1636. Il-Perit Scalpello spjega li l-iżvilupp ta’ din il-binja tikkumplimenta ċ-ċentru multi kulturali fi Stada Stretta. “Din iż-żona tal-Biċċerija diġa kien hemm interess mill-Gvern biex jiġi żviluppat dan it-tip ta’ hub u allura ħassejna li nistgħu nagħqdu ż-żewġ iniżjattivi flimkien,” qal il-Perit Scalpello. L-Awtorità tal-Ambjent u l-Ippjanar qed tilqa’ l-fehmiet u l-ideat tal-pubbliku ta’ xi żviluppi jixtiequ jaraw f’din iż-żona.